Carina Christensen (KF), 2011-02-24:
Jamen jeg brugte jo netop min tid her i dag på at sige, hvad det er, regeringen og Det Konservative Folkeparti rigtig gerne vil gøre for at løse de udfordringer, som et meget bredt dansk erhvervsliv beder os om at hjælpe dem med at løse.
Det er nogle meget, meget konkrete tiltag, der alle sammen skal give et bidrag til at øge arbejdsudbuddet i det her land, og det er det, virksomhederne efterspørger.
De siger også, at omkostningsniveauet er blevet for højt her i Danmark, og derfor kvitterer de også positivt for, at regeringen sammen med Dansk Folkeparti tre gange siden 2001 bl.a. har sænket skatten på arbejde, så vi har tilskyndet danskerne til at yde en ekstra indsats.
De kvitterer også positivt for, at vi har sænket selskabsskatten, senest fra 28 pct. til 25 pct. Så vi er i høj grad i dialog med dansk erhvervsliv, og vi lytter til dem, men vi lytter altså til alle virksomheder i dansk erhvervsliv og ikke kun til nogle få af dem.
Det er en meget vigtig debat, vi har her i dag, og derfor vil jeg også gerne kvittere for, at Enhedslisten har rejst debatten.
Vi drøfter, hvad Danmark skal leve af i fremtiden, og hvordan vi kan klare os i den nye internationale konkurrence.
Det gode spørgsmål er selvfølgelig: Hvordan er Danmark og danske virksomheder klædt på til de her nye udfordringer?
På mange måder er vi faktisk rigtig godt udrustet.
Vi har mange store, dygtigt drevne virksomheder, vi har mange stærke brancher inden for f.eks. medicin, fødevarer og søfart, og vi har også mange fleksible små og mellemstore virksomheder.
Mange af vores virksomheder er kommet flot igennem den globale krise, og mange er allerede gode til at udnytte den stigende efterspørgsel fra nye vækstøkonomier.
Vi politikere skal ikke lære virksomhederne om, hvad de skal producere, og hvilke markeder de skal satse på.
Virksomhederne kender selv ganske udmærket de nye markedsmuligheder, f.eks. inden for sundhed, velfærd, klima og miljø, og de har altså selv et ganske, ganske fint blik for nye nicher på verdensmarkedet.
Vores opgave som politikere er at sørge for, at vores virksomheder har nogle internationale konkurrencedygtige rammevilkår.
Den helt store udfordring for os bliver at få vores dygtige danske virksomheder til at skabe nye job her i Danmark, for der er ingen tvivl om, at hvis ikke det kan betale sig for virksomhederne at investere og skabe job i Danmark, vil de værdier blive skabt i andre lande.
Og virksomhedernes budskab til os er altså helt klart, nemlig at de er udfordret af den fremtidige mangel på arbejdskraft, af det alt for høje omkostningsniveau og af en lav produktivitet.
Derfor er der heller ingen tvivl om, at fremtidig vækst kræver reformer, ellers taber vi konkurrenceevne, indtjening og velfærd.
Vi skal sætte ind over en meget bred front.
Som udgangspunkt må og skal vi have sunde offentlige finanser.
Derudover må og skal vi også sikre, at der er hænder og hoveder nok på vores arbejdsmarked, og det kræver politisk handling.
Der er allerede besluttet en reduktion af dagpengeperioden, der er nu præsenteret ambitiøse udspil i forhold til SU, førtidspension og fleksjob.
Senest har regeringen præsenteret sin tilbagetrækningsreform med en gradvis afvikling af efterlønnen, og det er vi i Det Konservative Folkeparti rigtig glade for.
Vi ser frem til nogle konstruktive forhandlinger om alle de her reformudspil, og jeg vil gerne sige, at alle udspillene er vigtige og nødvendige, når det handler om at øge arbejdsudbuddet og om at forbedre de offentlige finanser.
For os i Det Konservative Folkeparti er der ingen tvivl om, at skatterne spiller en afgørende rolle i forhold til muligheden for at skabe fremtidige nye arbejdspladser i Danmark.
Vi skaber ikke nye job og øget vækst gennem højere skatter, tværtimod, og derfor glæder vi os meget over, at regeringen sammen med Dansk Folkeparti siden 2001 har sænket skatten på arbejde tre gange – hver gang fuldt finansieret.
Det øger nemlig tilskyndelsen til at arbejde mere, det øger også gevinsten ved at tage en uddannelse og ved at dygtiggøre sig, det øger også incitamentet til at starte sin egen virksomhed, og det er alt sammen noget, der bidrager positivt til væksten.
Vi er også yderst tilfredse med, at regeringen og Dansk Folkeparti har sænket selskabsskatten til et mere internationalt konkurrencedygtigt niveau – senest fra 28 pct. til 25 pct.
Det er vigtigt, at vi hele tiden er opmærksomme på, at vi her er internationalt konkurrencedygtige, hvis vi skal skabe nye arbejdspladser i Danmark i fremtiden. Fremtidig vækst kræver også en veluddannet arbejdsstyrke, og derfor skal vi fortsat investere massivt i uddannelse, forskning og innovation.
Vi er stærkt optaget af, at vi har en folkeskole, hvor fagligheden er i top, at vi har en folkeskole, der sikrer, at det enkelte barns talent udfoldes til fulde, og at vi har et uddannelsessystem, der hele vejen igennem sætter fokus på innovation og iværksætteri.
Vi opfylder nu målet om at bruge 1 pct. af BNP på offentlig forskning og udvikling, hvilket gør Danmark til et af de mest ambitiøse lande med hensyn til forskning og innovation, og det her meget ambitiøse niveau skal vi selvfølgelig holde fast i.
Vi er i Det Konservative Folkeparti på ingen måde bange for den her nye internationale konkurrence, nærmest tværtimod.
Konkurrencen fremmer nemlig innovation, og det øger produktiviteten i dansk erhvervsliv.
Det er meget langtfra godt nok.
Regeringen har nu præsenteret en solid konkurrencepakke, der skal fremme konkurrence, innovation og produktivitet i både den private og i den offentlige sektor, og det har Danmark hårdt brug for.
Vi skal derudover fortsat arbejde på at reducere de administrative byrder, vi skal sikre adgang til risikovillig kapital, vi skal understøtte innovation og udvikling osv. osv. Nu har vi hørt mange forskellige bud på strategier, pick the winner-strategier og pick the loser-strategier, men jeg vil gerne sige, at jeg ikke tror, der findes nogen særlig mirakelkur, der pludselig kan skabe vækst og nye arbejdspladser her i Danmark.
I Det Konservative Folkeparti har vi altså i modsætning til mange andre partier, som vi har hørt det her i dag, ganske stor tillid til, at virksomhederne, hvis vi stiller attraktive konkurrencedygtige rammer til rådighed, også vil vælge at investere og skabe vækst og arbejdspladser her i Danmark.
Jeg er enig i, at en af de store udfordringer for fremtidig vækst i Danmark er, at produktiviteten i vores virksomheder er for lav.
45 pct. af den samlede danske beskæftigelse ligger i dag i nogle brancher, hvor der er en meget, meget svag produktivitetsudvikling.
Det skal vi selvfølgelig se nærmere på og have løst, og det skal vi gøre i et tæt samspil med dansk erhvervsliv.
Jeg tror ikke, det er noget, vi kan løse alene herindefra, det kræver bl.a. en løbende fornyelse af produkter og processer og ny markedsføring og alt muligt.
Man skal jo indrette sig på de nye markeder, og alt det må virksomhederne gøre selv.
Men vi skal selvfølgelig understøtte det og høre efter, hvis der er noget, de beder os om.
Vi har bl.a. et problem i forhold til konkurrenceudsættelse bredt, både i den private sektor og den offentlige sektor her i Danmark, og det er regeringen jo i fuld gang med at løse her og nu.
Her til morgen har vi siddet og forhandlet om en ny konkurrencepakke, som jeg venter mig rigtig meget af, og som jeg tror kan være med til at øge konkurrencen i Danmark og dermed også øge produktiviteten.